Jozef Čentéš

Prof. JUDr. Jozef Čentéš, DrSc. (* 17. november 1967, Nitra) je slovenský prokurátor a vysokoškolský pedagóg. 17. júna 2011 bol zvolený do funkcie generálneho prokurátora. O voľbe sa vedú spory, v júni 2013 bol zvolený nový kandidát, Jaromír Čižnár.

 Životopis 
Jozef Čentéš absolvoval Právnickú fakultu Univerzity Komenského v roku 1991, v roku 1997 získal tituly JUDr. a PhD. V roku 2008 bol habilitovaný na docenta v odbore trestné právo.

Dňa 18. decembra 2014 bol vymenovaný za profesora v tom istom odbore.http://www.msmt.cz/ministerstvo/novinar/novi-profesori-prevzali-dekrety-z-rukou-ministra-skolstvi Profesorské konanie absolvoval na Masarykovej univerzite, pretože vtedajší prezident Ivan Gašparovič „neformálne dával najavo“, že by Čentéša za profesora nevymenoval.

Svoje pôsobenie začal na Mestskej prokuratúre v Bratislave v roku 1991. Prokurátorské skúšky zložil v roku 1992 a bol vymenovaný za prokurátora. Na Generálnej prokuratúre pracuje od roku 1999. Od roku 2004 bol vo funkcii zástupcu riaditeľa trestného odboru. V súčasnosti zároveň pôsobí ako vedúci katedry trestného práva, kriminológie a kriminalistiky na Právnickej fakulte Univerzity Komenského v Bratislave.

 Zvolenie za generálneho prokurátora 
17. júna 2011 bol Jozef Čentéš zvolený za generálneho prokurátora. Hlasovalo za neho 79 z 89 prítomných poslancov Národnej rady Slovenskej republiky. Prezident Ivan Gašparovič odmietol Čentéša vymenovať do funkcie už v júni 2011. Podľa prezidentovho hovorcu Mareka Trubača prezident považuje voľbu za „spolitizovanú“ a hodlá počkať na rozhodnutie Ústavného súdu.

4. decembra 2014 Ústavný súd rozhodol o tom, že exprezident Ivan Gašparovič porušil nevymenovaním Jozefa Čentéša za generálneho prokurátora jeho základné práva zaručené ústavou t. j. prístup k voleným a verejným funkciám za rovnakých podmienok, ako aj práva na vstup do verejnej služby štátu. Priznal Jozefovi Čentéšovi odškodné vo výške 60 000 eur.V kauze nevymenovania J. Čentéša za prokurátora padol verdiktNález Ústavného súdu Slovenskej republiky sp. zn. I. ÚS 397/2014 zo 4. decembra 2014

 Referencie 

Kategória:Osobnosti z Nitry
Kategória:Absolventi Právnickej fakulty Univerzity Komenského v Bratislave
Kategória:Slovenskí prokurátori
Kategória:Slovenskí univerzitní profesori
Kategória:Slovenskí vysokoškolskí pedagógovia
Kategória:Vyučujúci na Právnickej fakulte Univerzity Komenského v Bratislave